Sezóna kabátov začína. Že dlhý kabát nepotrebujete? Omyl. Aj keď ste nepoučiteľná "džínsomilka",
aj tak do vášho šatníka dlhý zimník patrí. Môže byť až po zem, pod, alebo nad kolená, ale pristane
nielen sukňovým, šatovým, či elegantne kostýmovým outfitom, ale hodí sa aj k džínsom. Nosiť kabát k
džínsom je moderné a navyše nie je kabát ako kabát. Ten nemusí byť len z flaušu alebo vlny, ale do
módy sa vrátili tiež prešívané kabáty, ktoré sú dokonalým oblečením aj do tých najtuhších zím. A
pre nás, ktoré s obľubou alebo z nutnosti nosíme šaty, sukne alebo kostýmy predstavuje dlhý kabát
módnu nevyhnutnosť. Tohtoročné strihy aj farby vás milo prekvapia svojou nevtieravosťou a
praktickosťou.
Dlhý zimný kabát si kupujete na niekoľko rokov. Neznamená to, že máte mať v šatníku len jeden.
No investícia do zimníka nebýva najmenšia. Ceny kvalitných sú vyššie a tak si ich nekupujeme každý
rok niekoľko a niekedy dokonca v jednom prežijeme s úspechom niekoľko sezón. V predchádzajúcich
sezónach chrlili návrhári na trh crazy kabátové inšpirácie, ktoré vyvrcholili do chlpatých
kabáto-kožuchov doplnených UGG-topánkami. Takýmto modelom sa mnohé z nás radšej vyhli. Naopak
klasické konfekčné reťazce zas chrlili nudné "demodé" kúsky, za ktoré sme neboli ochotné minúť ani
halier.